**Vabis** var forkortelsen og senere varemerket for den svenske jernbanevognprodusenten **V**agnfabriks **A**ktie**b**olaget **i** **S**ödertelge, etablert i 1891 i Södertälje. Vabis produserte også bensinmotorer, biler, lastebiler, motoriserte dresiner, motorbåter og innenbordsmotorer. Selskapet ble i 1911 slått sammen med Maskinfabriks-aktiebolaget Scania for å danne Scania-Vabis, i dag kjent som Scania.

Historie
--------

Selskapet ble etablert i desember 1891 av stålverket Surahammars Bruk og ingeniør og entreprenør Philip Wersén, i det som den gang het Södertelge i Södermanlands län. Kundene for jernbanemateriellet var Statens Järnvägar (SJ), Stockholms Spårvägar og andre private jernbaneselskaper. I 1900 hadde Vabis et rekordår da de produserte totalt 323 vogner. Rundt 1904 fikk de kun lov å bygge 150 vogner årlig for SJ. Behovet for jernbanemateriell hadde flatet ut og produsenter som Vabis så seg nødt til å finne andre markeder for å holde det gående.

Den første bilen relatert til Vabis var en fire-seter designet av Gustaf Erikson i Surahammar i 1897. Erikson ble hyret inn av Vabis i 1896 for å designe motorer og motoriserte jernbanevogner. Den lignet mye på en vanlig hestevogn og hadde en én-sylindret parafinmotor, men ble ingen større suksess. Den første lastebilen ble bygget i 1902. I desember 1903 ble en av bilene vist på bilutstillingen i Paris. Samme år mottok de også den første faktiske bestillingen på et motorkjøretøy, en inspeksjonsvogn for Ystad–Eslövs Järnväg med en én-sylindret 3,5-hesters motor.

Etter å ha vært brukt som en forkortelse for det lange og vanskelige selskapsnavnet en stund ble «Vabis» registrert som varemerke i 1906. I 1908 ble en ny 3-tonns lastebil med en 20-hesters motor utviklet og vant gullmedaljen i Kungliga Automobilklubbens internasjonale lastebilkonkurranse i 1909. Men det fantes ikke noe ordentlig marked for den, så salget ble på kun fem biler i året mot 50 som selskapet hadde forventet.

Surahammars Bruk fortsatte å tape penger på Vabis og prøvde å selge fabrikken, mens det også var aktuelt å legge den ned om man ikke fant noen kjøper. Men man fant en kjøper i Per Alfred Nordeman, direktør i det Malmö-baserte Maskinfabriks-aktiebolaget Scania, et selskap som hadde hatt betydelig større suksess med å bygge biler og lastebiler, og som i tillegg hadde behov for en partner til å bygge karosserier. En avtale ble inngått i november 1910, og i 1911 ble de to selskapene slått sammen til Scania-Vabis, i dag kjent som Scania. Nyutvikling og produksjon av biler fortsatte i Vabis' lokaler, mens produksjonen av lastebiler skjedde i Malmö, hvor også hovedkontoret lå den første tiden. Hovedkontoret flyttet til Södertälje i 1912, mens lastebilproduksjonen i Malmö fortsatte til siste halvdel av 1920-årene.

Galleri
-------

* Replika av Gustaf Eriksons første bil.Replika av Gustaf Eriksons første bil.
* Vabis tonneau fra 1903.Vabis tonneau fra 1903.
* 2-tonns lastebil fra 1909. Foto: Anders Svensson2-tonns lastebil fra 1909. Foto: Anders Svensson
* Vabis 2S limousine fra 1909.Vabis 2S limousine fra 1909.

Referanser
----------

1. ↑  «(Brosjyre fra 1907)». Vagnfabriks Aktiebolaget i Södertelge. 1907. Arkivert fra originalen 24. mars 2016. Besøkt 17. mars 2016.
2. ↑  «1891: Vabis is established» **(engelsk)**. Scania. Arkivert fra originalen 20. desember 2016. Besøkt 18. mars 2016.
3. 1 2 3 4 5  «The history of Scania: 1900 − Pioneering engine-propelled carriages» **(engelsk)**. Scania. Arkivert fra originalen 27. september 2015.
4. 1 2 3 4  «Scania» **(engelsk)**. Autoevolution. Arkivert fra originalen 15. februar 2012.
5. 1 2  «1897: First completely Swedish-built car» **(engelsk)**. Scania. Arkivert fra originalen 16. september 2018. Besøkt 18. mars 2016.
6. ↑  Berg, Jørgen Seemann (1995). *King of the road i femti år: Norsk Scania AS 1945–1995*. Norsk Scania. s. 9. ISBN 82-993693-0-4.
7. ↑  «1906: Vabis trademark is registered» **(engelsk)**. Scania. Arkivert fra originalen 16. september 2018. Besøkt 18. mars 2016.
8. ↑  «The history of Scania: 1910 − A new company is born» **(engelsk)**. Scania. Arkivert fra originalen 25. september 2015.